## L’Hemisfèric amplia la seua oferta infantil amb la pel·lícula animada ‘3,2,1… Ens enlairem’

*** A partir del 25 d’octubre es podrà vore esta nova proposta que se suma a la pel·lícula *L’escull encantat: Kaluoka’hina 3D* i al planetari ‘Astromenuts’**

L’Hemisfèric amplia este mes la seua oferta infantil amb la nova projecció d’animació *3,2,1… Ens enlairem* que narra l’aventura d’un xicotet hàmster i un robot en una carrera contrarellotge cap a Mart. Esta nova proposta se suma a la pel·lícula *L’escull encantat: Kaluoka’hina 3D* i al planetari ‘Astromenuts’ que el públic familiar pot gaudir en l’actual cartellera de l’Hemisfèric.

*3,2,1… Ens enlairem* conta la història d’Elon. En un racó oblidat del món, entre muntanyes de ferralla, viu este xicotet hàmster amb ànima d’enginyer i una passió inesgotable per la ciència. Després d’un misteriós gran tro, Elon descobrix un enorme cràter en el seu jardí. En l’interior hi ha un robot danyat que ha caigut des d’una nau espacial que orbita la Terra. Elon decidix ajudar el seu nou amic perquè torne a la nau.

El medi ambient i l’astronomia són també protagonistes en l’oferta infantil de l’Hemisfèric, que inclou en l’actualitat la pel·lícula d’animació *L’escull encantat: Kaluoka’hina 3D*, una divertida aventura plena d’humor sobre un fantàstic món submarí. Es tracta d’un espectacle educatiu i emocionant que mostra la importància de preservar el medi ambient a través dels dos protagonistes, el jove peix serra Jake i el seu amic Shorty. Junts afrontaran la missió de restablir la màgia perduda de l’escull.

A més, els primers diumenges de cada mes a les 12 hores se celebra el planetari ‘Astromenuts’ per a edats entre 3 i 6 anys. L’Hemisfèric es convertix en una nau espacial que espera els astronautes del futur per a descobrir-los els secrets del dia i la nit, les fases de la Lluna o les meravelles que tanquen les constel·lacions.

Fecha: 20/10/2025